**Nespoštovanje Ustave Republike Slovenije**

V 16. členu Ustave Republike Slovenije je transparentno zapisano, da se človekove pravice in temeljne svoboščine smejo razveljaviti ali omejiti le za čas trajanja vojnega stanja ali izrednega stanja.

Člani društva SRP se sprašujemo ali smo državljani Republike Slovenije, vključno z nami, ki smo aktivno delovali na vojaškem področju v procesu osamosvajanja naše države sploh vredni objektivnega informiranja o stvareh, ki so za našo državo, njeno demokracijo i njeno samostojnost izjemnega pomena.

Kot bivši pripadniki vojaške branže smo zelo zaskrbljeni, zaradi po našem mnenju tendencioznega in strokovno nekritičnega poročanja o varnostni krizi in vojni med ZDA-NATO in RF na ozemlju Ukrajine. Tekoče spremljamo dogajanje na fronti in obžalujemo, da toliko ljudi na obeh straneh vsak dan izgublja življenja, nasilje se samo stopnjuje in ne vidimo garancije, da stvari ne bodo ušle izpod rok in sprožile celo uporabo jedrskega orožja. Žalostno je spremljati vsakodnevne informacije, s katerimi nas naši najvišji predstavniki oblasti enostransko informirajo , kar pomeni da dobesedno in nekritično prenašajo samo eno plat resnice, samo resnico ene strani udeležene v vojni. Dejansko gre za obliko specialne medijske vojne, ki bi ji zavidal celo Stalinov režim. Takrat so državljani SZ poslušali CK KP, sedaj pa mi moramo poslušati propagandni stroj CK NATO in CIA. Nam državljanom Slovenije, zaradi totalne cenzure ni dovoljeno , da si na podlagi virov obeh vpletenih strani, sami ustvarimo objektivno sliko trenutnega dogajanje. Očitno nas ima naša vlada za mentalno podhranjene in ona razmišlja namesto nas. Večina prirejenih informacij z bojišča je skrojenih tako diletantsko, navijaško, abotno in lažnivo, da se jim tudi laiki smejejo in dosegajo nasprotni efekt od željenega. Kot primer naj navedemo, da se pred vsakim važnim dogodkom na sedežu EU ali NATO pojavijo filmski zapisi, ki prikazujejo rusko raketiranje bolnišnic, vrtcev, šol in se jih da napovedati že v naprej. Seveda se obe strani vpleteni v vojno poslužujeta njim v prid prikrojenih informacij. Najbolj tragično se to v Ukrajini odraža na način, kjer zaradi pomanjkanja vojakov za popolnjevanje in zamenjavo enot na fronti lovijo moške na ulicah in lokalih ter jih po hitrem postopku slabo izurjene pošiljajo na fronto kot topovsko meso. Režim nelegalnega predsednika Zelenskega, ki se mu tudi na Zahodu počasi približuje rok uporabe, pa prepričuje državljane, da so tik pred zmago. Ali je to etično in moralno, da pri tem sodeluje tudi slovenska vlada, ki z svojimi dejanji samo še razpihuje in podpira vojno, naj presodijo ljudje sami. Si lahko predstavljate, da bo število mrtvih pripadnikov dveh slovanskih narodov odvisno od tega, kdo bo zmagal na novembrskih volitvah v ZDA?

Javno izrečene besede ameriške diplomacije, da je edino važna samo svetovna prevlada ZDA in NATO, pri čemer se ne bodo izbirala sredstva, pa če zmanjka še zadnji Ukrajinec, ni potrebno komentirati in tej aroganci ni videti konca. Navsezadnje vsak dan vojne prinese mastne toda krvave dobičke zahodne orožarske industrije. Če se vrnemo na začetek članka in 16. člena Ustave kot najvišjega pravnega akta države Slovenije, sprašujemo slovensko vlado in širšo politiko, od kdaj je Slovenija v vojnem stanju in do kdaj bodo vladale še izredne razmere ter kdo je podpisal ta dokument. Res je, da ima naša država gospodarske in še drugačne koristi od EU, toda postali smo tako nepomembni in podrejeni, da se o neodvisnosti že težko pogovarjamo. Do kdaj bo zakonodaja zahodnega hegemona nad slovensko ustavo in zakonodajo. Floskule o skupnem odločanju v Bruslju so prav tragikomične in niso vredne komentiranja, o vsem odloča samo ZDA. Težko bi našli v zgodovini Slovencev tako vazalne in upogljive politike, ki nimajo toliko poguma, da se odrečejo celo svoji ustavi in se podrejajo tujim gospodarjem. Ali smo res postali kolonija drugega reda v EU? Predvsem pa v smislu monolitnega podrejanja izstopata dva politika z MZZ, ki sta trobilo vojne koalicije NATO-EU in ju ni vredno omenjati poimensko.

Sporočamo tudi, da se kot bivši pripadniki SV ograjujemo od izjav naših visokih častnikov in generalov, ki v medijih komentirajo vojne dogodke v Ukrajini. Na kmetih bi rekli, da »brainwashing » učinkovito deluje.

Naj končamo z željo in pozivom, da vlada le najde kanček poguma in se pridruži tistim državam, ki si prizadevajo za zaustavitev vojne v Ukrajini in dosego trajnega miru, nam pa omogoči pošteno in objektivno poročanje.

Člani društva SRP

Janez Butara, Boris Pogačar, Remzo Skenderović, Jože Ribič, Lojze Podobnik, Darko Kastelic, Jože Florijančič, Jože Butara, Milan Gorjanc, Mirko Ognjenović, Janez Muhvič, Medle Franc, Branko Đukić